《游龙目井感赋百韵》
清代·陈肇兴

夙披县图经，龙目称幽奇。抱此一十年，欲见更无期。

甲寅春三月，往教海之涯。因与龙目近，遂起观泉思。

携筇招野叟，道我与前驰。靡靡踰阡陌，数里无烟炊。

榛𣙷积碎瓦，颓垣压茅茨。十室无一存，存者唯石基。

彳亍到井陉，萧瑟尤堪悲。两目复何有，一水空清漪。

菪菪涧中石，毵毵井中菭。草花黄白色，不辨薋菉葹。

维时日亭午，我行颇倦疲。披襟席地坐，对叟发长噫：我昔按图经，龙目不似兹。

得毋人好事，好景凭意摛。野叟闻之泣，抆泪煎致辞：伊昔称乐土，俯仰皆有资。

所赖贤父母，宽猛政并施。夜眠少闭户，年凶不啼饥。

堂堂杨明公，版筑相地宜。城建三十载，黎庶无猜疑。

漳、泉若家室，出入相怡怡。鸡黍罗盘错，醇醪满缶卮。

腊蜡常酬酢，秋冬有馈遗。尔时双龙目，夹井大如箕。

泠泠喷其下，清冽甘如饴。前面栽修竹，后面植芳篱。

十步一屋，五步一茅篱。禽鸟鸣春夏，花果色参差。

种种好光景，顾盼解人颐。嗣后太平日，文武多恬熙。

黠吏若狨鬼，健役如虎𤠞。道逢剽劫贼，摇手谢不知。

肩舆下蔀屋，凛凛生威仪。从行六七人，沿路索朱提。

更诱愚顽辈，鹬蚌互相持。就中亨渔利，生死两瑕疵。

死者卧沙砾，生者受鞭箠。黔娄杀黎首，倚顿遭羁縻。

一纸县官帖，十户中人资。因之升平民，渐渐相凌欺。

或以众暴寡，弱肉强食之；或以贫虐富，攘夺耕田牺。

以此积习久，气类判蚩蚩。一人搆其衅，千百持械随。

甥舅为仇敌，乡里相烂糜。村庄纵燎火，田园罢耘耔。

所争非城野，杀人以为嬉。遗祸及泉石，阿护身不支。

健儿持刀来，佥谓龙在斯。长绳曳之走，斫碎如蛤蜊。

迩来又十载，人情更险巘。得失起鸡虫，杀戮到妻儿。

发冢抛骸骨，剖腹吞心脾。浮云淡白日，十里无人窥。

去岁东螺人，沟洫角雄雌。风波平地起，□炮声如䢮。

逃遁或不及，怯命饱豾貙。而我六旬叟，奔走筋力羸。

亦复携童孙，驰骋效騧骊。衣服置畛隰，农具去路岐。

仓卒离乡井，狼狈依山陲。渴饮涧中水，饥餐山上葵。

隆冬寒气裂，妻子服绤絺。中夜仰天卧，飒飒悲风吹。

起视故闾里，暧暧见竿旗。凉月照荒野，白骨何累累。

今春干戈息，花草无芳蕤。归来见空壁，膏血犹淋漓。

房屋既荡尽，竹木无条枝。冽彼山下泉，沙淤塞流澌。

荷锸一为凿，涓滴始涟洏。君今睹灰烬，慎勿古人嗤。

古人原不诈，先生来则迟。我听此言罢，呜咽泪双垂。

昔闻汉成帝，北宫流漫弥；又闻郁林郡，涸泽兆癃罢。

由来古灵井，气数关盛衰。此井岂其然，零落人所为。

台阳古荒服，沧桑无定时。自入版图后，二百年有奇。

五方错杂处，王化所难治。太守自廉洁，县令自仁慈。

哀哀尔漳、泉，灾害实自贻。东家持戈挺，西家列矛鍦。

尔燬我田屋，我夺尔膏脂。均之一自杀，相去不毫釐。

我愿尔父兄，子弟戒循规；更愿尔乡党，仁义相切偲。

乾坤有剥复，日月有盈亏。苟能推心腹，四海皆埙籯。

百岁永无患，福禄天尔绥。何必愤失所，喋喋相謷訾。

我志托山水，我心念疮痍。先忧而后乐，此语本吾师。

区区一井间，何足系安危！所嗟填壑者，十稔两流离。

悲悯恐无益，慷慨发歌诗。寄语采风者，陈之贤有司。